Batu basurek Pagaruyuang II

Batu basurek Pagaruyuang II adolah sabuah batu basurek paninggalan Rajo Adityawarman, batarikh 1295 Saka atau 1373 Masehi. Batu basurek ko ditulih dalam bahaso Sanskerta dan mamakai uruf Jawa Kuno, tulisannyo elok dan rapi jo goreh nan cukuik dalam. Kondisi batu basurek lah cukuik rusak, iyolah tabalah duo jo banyak tulisannyo nan indak dapek dibaco lai.

Bahan batu adolah batu pasia kwarsa bawarno coklat kakuniangan, bantuaknyo pasagi jo malangkuang satangah lingkaran bagian atehnyo. Tinggi batu mancapai 2,5 m, lebanyo 1,16 m, sarato tabanyo 18 cm. Ado iasan raksasa (kala) pado bagiang tangah ateh. Salain namo Rajo Adityawarman, tasabuik pulo pajabaik-pajabaik lainnyo, tapi indak jaleh tabaco lai sia namonyo.

Isi 
Barih awa pambuko banyak kalimaik nan indak jaleh taliek dek karano lah lapuak. Barih salanjuiknyo ado disabuik gala-gala nrpati, maharaja, wira, sarato dyang, sayangnyo namo-namo urang nan biaso maikuik gala-gala tu indak dapek tabaco.

Tasabuik pulo kato saka jo swasti pado barih ka tujuah, nan umumnyo manyabuik tangga jo paristiwa pantiang, namun kalimaik sasudah jo sabalunnyo indak dapek dibaco juo. Di barih salanjuiknyo ado kato yakse (raksasa) jo dwara (gapura), nan kok mamakai candrasangkala baarati 5 jo 9. Kok disangko baso batu basurek ko dari jaman Adityawarman, mangko dapek didugo taun ko adolah 1295 Saka atau 1373 M, iyolah duo-tigo taun sabalun rajo tu maunduaan diri.

Pado bagian akia disabuik kato sadaganyjanam, nan dapek diaratian sabagai "manusia dari gunuang".

Naskah 
Pambacoan samantaro naskah batu basurek iko:

 (su)bhamastu //O// yojata _ _ _ _  
 nrpati-wi maharaja..wira dyang –
 dra- griyyam gunam matanatawaranijam
 kabi mr-yasthitesmrin_taparah
 nyam skala ri pahaga _ _ _ _ saka
 ..
 saga. Swasti raradarajnya (?)//o// saka
 –yakse dwara_ _ _
~~~~~~~~~~~ (batu pacah)
 .... dwanasa (dwanasa?) 
 sanya caturtha grastha sagagan
 - - itah matrya girmmuditammupeksa
 twah taddhama padam/Swasti Srimat Adityyawarmman
 ''na ri sadaganyjanam//

Caliak pulo 
 Adityawarman
 Batu basurek Pagaruyuang I
 Daftar batu basurek di Sumatera Barat

Rujuakan 

Pagaruyuang II
Minangkabau